
กระทรวงการพัฒนาสังคมและความมั่นคงของมนุษย์  
เปิดเวทีระดมสมองคน พม. ร่วมร่างยุทธศาสตร์ความมั่นคงของมนุษย์

วันนี้ (27 มี.ค.2551)  ที่โรงแรมมิราเคิล แกรนด์ คอนเวนชั่น  ถนนวิภาวดีรังสิต  กรุงเทพฯ  กระทรวงการพัฒนาสังคมและความมั่นคงของมนุษย์  จัดการประชุมสัมมนา เรื่อง ประเด็นภาคพลเมืองสู่ยุทธศาสตร์ความมั่นคงของมนุษย์  เพื่อเป็นเวทีสำหรับบุคลากรในสังกัดจากทั่วประเทศ  ได้ร่วมกันพิจารณาจัดทำแผนงาน โครงการ  ที่ตอบสนองความต้องการของประชาชน  ตามประเด็นปัญหาและโอกาสของภาวะเสี่ยง รวมทั้งผลกระทบที่เกี่ยวข้องกับความมั่นคงของมนุษย์  ซึ่งได้จากเวทีระดมความคิดเห็นจากทุกภูมิภาค  นำมาจัดทำเป็นยุทธศาสตร์ความมั่นคงของมนุษย์  ตามกระบวนการบริหารราชการแบบมีส่วนร่วม  เพื่อเสนอคณะรัฐมนตรีพิจารณาต่อไป  โดยมีนายสุธา ชันแสง  รัฐมนตรีว่าการกระทรวงการพัฒนาสังคมและความมั่นคงของมนุษย์  เป็นประธาน

นายสุธา ชันแสง  รัฐมนตรีว่าการกระทรวงการพัฒนาสังคมและความมั่นคงของมนุษย์  เปิดเผยว่า  รัฐบาลไทยได้ให้ความสำคัญกับหลักการความมั่นคงของมนุษย์  โดยเข้าร่วมเป็นภาคีเครือข่ายความมั่นคงของมนุษย์ (Human Security Network : HSN) ตั้งแต่ พ.ศ.2542  และจัดตั้งกระทรวงการพัฒนาสังคมและความมั่นคงของมนุษย์ ขึ้น ใน พ.ศ.2545  ซึ่งมีชื่อความมั่นคงของมนุษย์ โดยในชั้นต้นกระทรวงฯ ได้นำมุมมองเรื่องความปลอดภัยจากการถูกคุกคาม และการคุ้มครองจากภัยคุกคาม  ซึ่ง UNDP  ได้เสนอตัวชี้วัดไว้ 7 ประการ  มาทำการศึกษาวิจัย  เพื่อจัดทำมาตรฐานและตัวชี้วัดความมั่นคงของมนุษย์  โดยกำหนดตัวชี้วัดไว้ 10 มิติ  คือ  มิติที่อยู่อาศัย  สุขภาพอนามัย  การศึกษา  การมีงานทำและรายได้  ความมั่นคงส่วนบุคคล  ครอบครัว  การสนับสนุนทางสังคม  สังคม-วัฒนธรรม  สิทธิและความเป็นธรรม  และมิติการเมืองและธรรมาภิบาล  ซึ่งในระยะต่อมา มุมมองความมั่นคงของมนุษย์ได้รับความสนใจมากขึ้นจากนักวิชาการสาขาต่าง ๆ  องค์กรเอกชน  สื่อมวลชน  และองค์การภาคประชาชน  ในกรอบของสิทธิมนุษยชน  การพัฒนาที่ยั่งยืน  หลักปรัชญาเศรษฐกิจพอเพียง  การพึ่งตนเอง  ชีวิตที่เป็นสุข  ความมั่นคงทางจิตใจ  สันติและพึ่งพากันและกันในระบบทุนนิยม  ซึ่งเป็นที่ยอมรับว่าภายใต้สภาวะแวดล้อมใหม่ล้วนได้รับผลกระทบจากกระแสโลกาภิวัตน์  ในรูปของภาวะเสี่ยงที่ต้องเผชิญ  และภัยคุกคามที่เกี่ยวข้องกับความอยู่รอดของปัจเจกบุคคล  ครอบครัว  ชุมชน  และความเป็นมนุษย์หลายด้าน  เช่น  การละเมิดสิทธิมนุษยชน  ความขัดแย้งจากการใช้ประโยชน์ด้านสิ่งแวดล้อมและทรัพยากรธรรมชาติ  อาชญากรรมข้ามชาติทั้งในเรื่องยาเสพติด  การค้ามนุษย์ การลักลอบเข้าเมือง ภาวะโรคระบาดทั้งในคนและสัตว์ พฤติกรรมการบริโภค วัฒนธรรม เป็นต้น

นายสุธา  ชันแสง  กล่าวต่อว่า  การจัดประชุมในวันนี้  เป็นอีกเวทีหนึ่งที่กระทรวงฯ ในฐานะเป็นเจ้าภาพหลัก เรื่องความมั่นคงของมนุษย์  และมีภารกิจหลักในการประสานเชื่อมโยงการทำงานในลักษณะเครือข่ายกับองค์กรต่าง ๆ  ได้ร่วมมือกับสำนักงานคณะกรรมการพัฒนาระบบราชการ (กพร.) จัดขึ้นเพื่อเป็นเวทีสำหรับบุคลากร

ในสังกัดจากทั่วประเทศ ได้ร่วมกันพิจารณาข้อมูลซึ่งได้จากเวทีระดมความคิดเห็นจากทุกภูมิภาค  มาจัดทำเป็นแผนงาน โครงการ  ที่ตอบสนองความต้องการของประชาชน  ทั้งในรูปแบบของการประสานความร่วมมือระหว่างหน่วยงานราชการในการสนับสนุน  ส่งเสริม  ให้ภาคพลเมืองมีความเข้มแข็ง สามารถจัดการประเด็นที่ท้าทายต่อความมั่นคงในการดำรงชีวิต  และร่วมกันขับเคลื่อนแผนการบริหารราชการแผ่นดินตามนโยบายความมั่นคงของชีวิตและสังคม  รวมทั้งยังเป็นการสร้างองค์ความรู้และพัฒนาบุคลากรของกระทรวงให้มีความพร้อมในฐานะ CEO  ด้านการพัฒนาสังคมและความมั่นคงของมนุษย์  พร้อมเปิดรับระบบบริหารราชการแบบมีส่วนร่วมในทุกพื้นที่  

“รัฐบาลให้ความสำคัญกับความมั่นคงของมนุษย์ โดยกำหนดไว้อย่างชัดเจนในนโยบายที่แถลงต่อรัฐสภา ทั้งในประเด็นนโยบายเร่งด่วน นโยบายสังคมและคุณภาพชีวิต  นโยบายที่ดิน ทรัพยากรธรรมชาติและสิ่งแวดล้อม นโยบายวิทยาศาสตร์ เทคโนโลยีและนวัตกรรม  รวมทั้งนโยบายการบริหารจัดการบ้านเมืองที่ดี  ซึ่งจะต้องนำมาขับเคลื่อนและปฎิบัติโดยข้าราชการกระทรวง  ในฐานะ CEO ด้านการพัฒนาสังคมและความมั่นคงของมนุษย์ ในแต่ละจังหวัด  ที่จะต้องส่งเสริมและสนับสนุนหน่วยราชการด้วยกัน  หน่วยงานนอกภาคราชการ และภาคพลเมืองให้มีความเข้มแข็งสามารถจัดการกับภาวะเสี่ยงที่ต้องเผชิญ   เพื่อให้เกิดความเข้มแข็งและพึ่งพาตนเองได้”  นายสุธา  กล่าว

